Aquest Dictamen té per objecte el Projecte de decret de modificació del Decret 96/2008, de 29 d'abril, pel qual s'aproven els estatuts de l'entitat de dret públic Centre d'Atenció i Gestió de Trucades d'Urgència 112 Catalunya.
El Projecte consta d'un preàmbul i de tres articles.
En el preàmbul es descriu el marc normatiu en el qual s'insereix la norma projectada i llur finalitat, que és la de procedir a determinades adequacions de caràcter organitzatiu i de personal del Centre a través de la modificació estatutària proposada.
Aquests objectius es concreten en els tres articles del Projecte.
L'article 1 modifica la lletra a) de l'article 9.1 dels estatuts de l'entitat de dret públic Centre d'Atenció i Gestió de Trucades d'Urgència 112 Catalunya (en endavant, Estatuts) relatiu a la composició del Consell Rector.
L'article 2 modifica l'article 25 dels Estatuts referit al personal.
I l'article 3 afegeix als Estatuts una disposició addicional que preveu la composició paritària dels òrgans.
La Comissió Jurídica Assessora és competent per a emetre dictamen preceptiu respecte dels projectes de reglament que es dictin per a desplegar lleis i llurs modificacions, segons disposa l'article 8.2.b) de la Llei 5/2005, de 2 de maig, com ara és el cas, en què el Projecte en qüestió es dicta en desplegament de la Llei 9/2007, de 30 de juliol, del Centre d'Atenció i Gestió de Trucades d'Urgència 112 Catalunya (l'avantprojecte de la qual fou objecte del Dictamen 34/06 d'aquesta Comissió), i com a modificació del Decret 96/2008, de 29 d'abril, pel qual s'aproven els Estatuts de l'entitat de dret públic Centre d'Atenció i Gestió de Trucades d'Urgència 112 Catalunya (el projecte del qual fou objecte del Dictamen 67/2008 d'aquesta Comissió).
En l'examen de casos com el present, en què es dictamina sobre un projecte reglamentari, és doctrina reiterada d'aquesta Comissió que l'abast de l'actuació comporta l'estudi de la competència de la Generalitat de Catalunya; l'habilitació del Govern per a dictar la norma de què es tracta; la comprovació que s'hagin seguit els tràmits procedimentals previstos en la llei per a l'elaboració; i, especialment, l'anàlisi de la legalitat del text normatiu.
El Decret projectat modifica determinades previsions organitzatives dels Estatuts del centre esmentat, que actua com a servei públic d'atenció a les trucades d'urgència en matèria d'atenció sanitària, d'emergències ambientals, d'extinció d'incendis i salvaments, i de seguretat ciutadana en el territori de Catalunya.
Cenyida a aquests termes, la matèria que es regula és de caràcter organitzatiu en l'àmbit, fonamentalment, de la protecció civil, que és de competència exclusiva de la Generalitat i que, segons estableix l'article 132.1, inclou en tot cas la regulació, la planificació i l'execució de mesures relatives a les emergències i la seguretat civil, i també la direcció i coordinació dels serveis de protecció civil, que inclouen els serveis de prevenció i extinció d'incendis.
A més, com es va indicar en el Dictamen 67/2008, també incideixen en la regulació els títols competencials que té la Generalitat en matèria de sanitat i salut pública (article 162.1) i en seguretat pública (article 164).
L'article 68.1 de l'Estatut d'autonomia de Catalunya atribueix al Govern la potestat reglamentària, d'acord amb l'Estatut i les lleis.
D'altra banda, com també es posà de manifest en el Dictamen 67/2008, la Llei 9/2007 crea el Centre 112 Catalunya com una entitat de dret públic amb personalitat jurídica pròpia sotmesa a la Generalitat de Catalunya; en relació amb aquestes entitats, el Decret legislatiu 2/2002, de 24 de desembre, pel qual s'aprova el Text refós de la Llei 4/1985, de 29 de març, de l'Estatut de l'empresa pública catalana, estableix que correspon al Govern, mitjançant decret, desenvolupar-ne l'organització i el règim jurídic, aprovar-ne els estatuts i determinar el departament al qual han de restar adscrits, així com els béns que se'ls assigni.
La tramitació del Decret projectat fou iniciada i impulsada per la Direcció General de Protecció Civil.
La memòria que exigeix l'article 63 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya i que s'annexa al Projecte de decret, conté el marc normatiu en què s'insereix la norma; la justificació de l'oportunitat i de l'adequació de la mesura; una taula de vigències i un quadre de concordances.
Tota aquesta documentació ha estat modificada i complementada amb posterioritat, a mesura que s'han anat incorporant a l'expedient noves versions del Projecte inicial (fins a set versions anteriors a la que és objecte de dictamen), i se li ha adjuntat un estudi de cost i finançament del nou servei i una anàlisi en termes de cost-benefici.
Entre els tràmits que queden reflectits als antecedents d'aquest Dictamen cal fer esment que el Projecte de decret s'ha sotmès a informe de l'Institut Català de les Dones, les observacions del qual han estat incorporades al Projecte.
També han estat incorporades al Projecte les propostes contingudes en els informes successius que han emès les direccions generals de la Funció Pública i de Modernització de l'Administració (ambdós inicialment desfavorables).
El Projecte s'ha inclòs a l'espai Fòrum de l'aplicació SIGOV i s'ha sotmès a la consideració del Servei de Règim Interior i Documentació, al Gabinet Tècnic i als Serveis Territorials del Departament d'Interior, Relacions Institucionals i Participació, a l'Oficina del Govern i al Gabinet Jurídic.
El Projecte ha estat objecte del tràmit d'informació pública sense que consti que s'hi hagin produït observacions.
Així mateix, s'han incorporat a l'expedient els certificats relatius a les sessions del Consell Rector i de la Comissió Executiva del Centre d'Atenció i Gestió de Trucades d'Urgència 112.
Clouen l'expedient l'informe favorable de l'Assessoria Jurídica del Departament d'Interior, Relacions Institucionals i Participació, i el certificat de la secretària del Consell Tècnic conforme el Projecte ha estat objecte d'informe.
Respecte de l'íter procedimental descrit convé fer dues observacions:
a) La configuració de l'expedient no segueix un ordre cronològic, circumstància que en dificulta el seguiment, especialment perquè no consta identificat a què obeeixen els canvis de determinades versions del Projecte; en concret, de la primera a la segona versió del text i de la cinquena a la sisena, atès que no consten incorporats entre aquestes versions informes o observacions al text.
Tampoc no s'han datat les diverses versions del Projecte, circumstància que n'hauria facilitat l'examen.
b) Si bé, com s'ha indicat, la memòria inicial ha estat actualitzada al llarg de la tramitació, l'estudi econòmic de 30 de novembre de 2009 no s'ha modificat, tot i que encara preveu una despesa anual de 130.000 euros per fer front a les despeses derivades de la creació de la gerència; gerència, però, que ha estat suprimida en la darrera versió del Projecte.
L'actualització duta a terme, en conseqüència, hauria hagut d'abastar aquest document, la preceptivitat del qual 'i, per tant, la posada al dia' estableix la Llei 13/1989.
El Decret projectat, com ja s'ha avançat, ha estat objecte de vuit versions.
Les primeres versions tenien un abast regulatori més ampli que el de la versió sobre la qual ara es dictamina.
Es pretenia, així, inicialment, la creació de dos òrgans nous 'la gerència i la conselleria delegada'; i es pretenia, també, una estructura més complexa amb dos centres territorials diferents (Reus i Barcelona).
Han estat, però, els diversos informes desfavorables de la Direcció General de Modernització de l'Administració i de la Direcció General de la Funció Pública els que han aconsellat que decaigués bona part de la modificació projectada.
De manera que en la darrera versió se cenyeix a la composició del Consell Rector, al règim jurídic del personal i a la composició paritària dels òrgans col·legiats de l'ens.
Aquestes modificacions 'introduïdes en el Decret 96/2008, de 29 d'abril, pel qual s'aproven els Estatuts de l'entitat de dret públic Centre d'Atenció i Gestió de Trucades d'Urgència 112 Catalunya' resten totes elles justificades en la memòria del Projecte i s'ajusten al marc legal constituït per la Llei 9/2007, de 30 de juliol, del Centre d'Atenció i Gestió de Trucades d'Urgència 112 Catalunya, i per la legislació de funció pública.
En la primera, establerta en l'article 1, s'adequa el perfil del representant del departament competent en matèria de medi ambient, d'acord amb la composició prevista en l'article 15.1.a) de la Llei.
La segona, regulada en l'article 2, té com a finalitat aclarir el règim del personal del Centre en relació amb la regulació continguda en l'article 29 de la Llei; la seva redacció, finalment, s'ha ajustat a la proposta de la Direcció General de la Funció Pública.
I mitjançant la tercera, d'acord amb l'article 3, s'incorpora una disposició addicional relativa a la composició paritària dels òrgans col·legiats de l'ens en sentit tendencial, mentre que la proposta de l'Institut Català de les Dones ho era en sentit imperatiu ('La composició [...] respondrà a criteris de participació paritària [...]').
Ambdues regulacions s'ajustarien al que disposa la Llei orgànica 3/2007, de 22 de març, per a la igualtat efectiva de dones i homes (art. 16), però la tria de l'opció finalment introduïda en el Projecte no queda justificada en l'expedient.
Quant al preàmbul de la norma projectada es proposa, en primer lloc, suprimir en el quart paràgraf l'expressió 'i de gestió dels estatuts', en la mesura que aquesta finalitat no queda incorporada a la darrera versió del Projecte, i, en segon lloc, millorar la redacció d'aquest paràgraf quart per ser confusa.
Un cop considerades les observacions d'aquest Dictamen, es pot elevar al Govern el Projecte de decret de modificació del Decret 96/2008, de 29 d'abril, pel qual s'aproven els estatuts de l'entitat de dret públic Centre d'Atenció i Gestió de Trucades d'Urgència 112 Catalunya.